
LIETUVOS RESPUBLIKOS SEIMO
ETIKOS IR PROCEDŪRŲ KOMISIJA

IŠVADA

DĖL SEIMO OPOZICIJOS LYDERIO ANDRIAUS KUBILIAUS VIEŠŲ PASISAKYMŲ 
2015-11-25  Nr. 101-I-22
Vilnius

Seimo Etikos ir procedūrų komisija (toliau – Komisija): Leonardas Talmontas, Orinta Leiputė, Saulius Bucevičius, Vida Marija Čigriejienė, Algimantas Dumbrava, Edmundas Jonyla, Jonas Kondrotas, Vytautas Saulis, Valerijus Simulikas, Kazys Starkevičius, gavusi Lietuvos Respublikos Seimo Lietuvos socialdemokratų partijos frakcijos seniūnės (toliau – Frakcijos seniūnė) Irenos Šiaulienės prašymą dėl Lietuvos Respublikos Seimo Opozicijos lyderio (toliau – Opozicijos lyderis) Andriaus Kubiliaus elgesio ir vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 punkto nuostata, atliko tyrimą.

Etikos ir procedūrų komisija nustatė:

Frakcijos seniūnė Irena Šiaulienė savo skunde teigia, kad Opozicijos lyderis Andrius Kubilius viešai pasisako žiniasklaidoje šmeiždamas ir meluodamas apie Ministrą Pirmininką Algirdą Butkevičių. 2015 m. rugsėjo 29 d. LRT laidoje „Dėmesio centre“ A. Kubilius pareiškė: „Akivaizdžiai matosi, kad valdantieji, ir konkrečiai čia aš turiu kalbėt apie Ministrą Pirmininką, kuris, matyt, nori tokio prokuroro, su kuriuo jie galėtų telefonu kalbėtis. Premjeras pats yra toj garsiojoj istorijoj apie žentus – Premjeras pats yra kalbėjęs Seime ir aiškinęs, kaip jis skambina prokuroram ir barasi, kad jie nesprendžia vienos ar kitos bylos taip, kaip jam norėtųsi.“ I. Šiaulienės teigimu pasakyti teiginiai yra visiškas melas. Ministras Pirmininkas dėl jokių tyrimų nesikreipė nei telefonu, nei kokiu nors kitu būdu į prokurorus ar į kitus teisėsaugos pareigūnus bandydamas paveikti teisines procedūras ar sprendimus. A. Butkevičiaus pasisakymų Seime tokiu klausimu nebuvo. 
Opozicijos lyderis A. Kubilius 2015 m. spalio 19 d. Komisijai raštiškai paaiškino, kad Ministras Pirmininkas A. Butkevičius 2015 m. rugsėjo 17 d. Seimo plenariniame posėdyje per Vyriausybės valandą atsakinėdamas į klausimus dėl jo žento įsigytų UAB „Ministerium“ akcijų sakė: „Aš norėčiau, kad jūs sugrįžtumėte prie šio klausimo. Aš šį klausimą esu uždavęs prokurorams. Jie, sakė, sulaukė didžiulio spaudimo ir šiuo metu kol kas negali atnaujinti bylos.“ Tai rodo, kad Frakcijos seniūnė I. Šiaulienė savo pareiškime teigdama, kad A. Butkevičius „dėl jokių tyrimų nesikreipė /.../ į prokurorus“ yra neteisi. Būtent šie Ministro Pirmininko žodžiai buvo cituojami 2015 m. rugsėjo 29 d. LRT laidoje „Dėmesio centre“. Opozicijos lyderis teigia, kad jam nėra žinoma, kokiu būdu Ministras Pirmininkas „šį klausimą“ uždavė prokurorams: ar buvo pasikvietęs juos pas save, ar klausė per trečiuosius asmenis, ar kalbėjo telefonu. 
2015 m. rugsėjo 17 d. Seimo plenarinio rytinio posėdžio stenogramoje matyti, kad Vyriausybės valandos metu atsakydamas į Opozicijos lyderio A. Kubiliaus klausimą Ministras Pirmininkas A. Butkevičius primena baudžiamąją bylą dėl banko „Snoras“ ir teigia: „Aš norėčiau, kad jūsų grįžtumėt prie šio klausimo. Aš šį klausimą esu uždavęs prokurorams.“ Kiek vėliau Seimo narys Jurgis Razma kreipiasi į Ministrą Pirmininką A. Butkevičių ir teigia: „Tuo labiau galima suvokti, kad dabar jūs darote spaudimą prokurorams naudodamas savo pareigas, kad byla būtų atnaujinta.“
A. Kubilius LRT laidoje teigė, kad Ministras Pirmininkas A. Butkevičius „skambina prokuroram ir barasi, kad jie nesprendžia vienos ar kitos bylos taip, kaip jam norėtųsi.“ Tačiau pagal 2015 m. rugsėjo 17 d. Seimo plenarinio rytinio posėdžio stenogramą matyti, kad A. Butkevičius teigia, jog jis yra uždavęs klausimą dėl konkrečios bylos. Kalbėdamas Seimo plenariniame posėdyje A. Butkevičius nedetalizuoja, kokiu būdu jis bendravęs su prokurorais. To nežinantis patvirtino ir A. Kubilius savo 2015 m. spalio 19 d. rašte Komisijai. A. Butkevičius Seimo plenarinio posėdžio metu neteigė, kad barasi su prokurorais. Ministro Pirmininko pasisakymo negalima būtų vertinti, kaip prisipažinimo, jog jis prašo prokurorų spręsti bylas pagal jo norus, kaip LRT laidoje teigė A. Kubilius. Tai, kad Ministras Pirmininkas netiksliai reiškė mintis ir buvo neteisingai suprastas, parodo, kad to paties Seimo plenarinio posėdžio metu Seimo narys J. Razma kreipdamasis į A. Butkevičių teigia jo kalbą supratęs taip, lyg Ministras Pirmininkas būtų daręs spaudimą prokurorams. 
Darytina prielaida, kad A. Kubilius ir A. Butkevičius skirtingai suvokė ir interpretavo 2015 m. rugsėjo 17 d. Seimo plenariniame rytiniame posėdyje pasakytus A. Butkevičiaus žodžius „Aš norėčiau, kad jūsų grįžtumėt prie šio klausimo. Aš šį klausimą esu uždavęs prokurorams.“

Vis dėlto viešai LRT laidoje „Dėmesio centre“ pasakyti A. Kubiliaus žodžiai apie Ministrą Pirmininką A. Butkevičių „Premjeras pats yra toj garsiojoj istorijoj apie žentus – Premjeras pats yra kalbėjęs Seime ir aiškinęs, kaip jis skambina prokuroram ir barasi, kad jie nesprendžia vienos ar kitos bylos taip, kaip jam norėtųsi.“ iškreipia A. Butkevičiaus pasisakymą 2015 m. rugsėjo 17 d. Seimo plenariniame rytiniame posėdyje, todėl laidos žiūrovai galėjo susidaryti netinkamą nuomonę apie A. Butkevičių ir tokiu būdu sumenkinti pasitikėjimą juo.

Civilinė teisė saugo asmenines neturtines teises ir vertybes, tarp jų – asmens garbę ir orumą. Asmuo turi teisę Civilinio proceso kodekso nustatyta tvarka reikalauti teismo tvarka paneigti paskleistus duomenis, žeminančius jo garbę ir orumą bei neatitinkančius tikrovės, taip pat atlyginti tokių duomenų paskleidimu jam padarytą turtinę ir neturtinę žalą. Asmens garbė ir orumas ginami ir Lietuvos Respublikos baudžiamajame kodekse, kuriuo remiantis nukentėjęs asmuo gali iškelti bylą asmeniui, kuris paskleidė apie kitą žmogų tikrovės neatitinkančią informaciją, galinčią paniekinti ar pažeminti tą asmenį arba pakirsti pasitikėjimą juo.
Lietuvos Respublikos valstybės politikų elgesio kodekse įtvirtinti elgesio principai, kuriais politikai privalo vadovautis viešajame gyvenime, tarp kurių yra pagarbos žmogui ir valstybei principas, įpareigojantis politikus vadovautis Lietuvos Respublikos Konstitucija ir teise, didinti pasitikėjimą valstybe ir jos institucijomis, padorumo principas, įpareigojantis elgtis deramai pagal einamas pareigas, vengti situacijų, kai politiko elgesys kenktų institucijos, kurioje jis eina pareigas, reputacijai ir autoritetui ir pavyzdingumo principas, įpareigojantis politikus deramai elgtis visuomenėje, laikytis visuotinai pripažįstamų dorovės, moralės ir etikos normų (Valstybės politikų elgesio kodekso 4 straipsnio 1 dalies 1, 5 ir 6 punktai).
Etikos ir procedūrų komisija, vadovaudamasi Lietuvos Respublikos valstybės politikų elgesio kodekso 9 straipsniu, nusprendė:
Rekomenduoti Seimo Opozicijos lyderiui Andriui Kubiliui korektiškiau reikšti savo nuomonę viešai, pasisakant remtis realiais faktais ir vengti nepamatuotų vertinimų.

Balsavimo rezultatai:

9- už, 0 – prieš, susilaikė – 1.

